หักภาษีพอดี ไม่ต้องชำระเพิ่ม/ขอคืน
ผู้ทำงานที่ได้รับค่าจ้างจากนายจ้างเป็น รายเดือน รายปักษ์ หรือรายสัปดาห์ก็ตาม จะถูกหักภาษีเงินได้ ณ ที่จ่ายหรือไม่ ขึ้นอยู่กับจำนวนเงินได้พึงประเมิน การหักค่าใช้จ่ายของเงินที่หามาได้ สิทธิการหักค่าลดหย่อนและจำนวนเงินได้สุทธิถึงเกณฑ์ที่ต้องเสียภาษีเงินได้บุคคลธรรมดา
29 ต.ค. 2565

ผู้ทำงานที่ได้รับค่าจ้างจากนายจ้างเป็น รายเดือน รายปักษ์ หรือรายสัปดาห์ก็ตาม จะถูกหักภาษีเงินได้ ณ ที่จ่ายหรือไม่ ขึ้นอยู่กับจำนวนเงินได้พึงประเมิน การหักค่าใช้จ่ายของเงินที่หามาได้ สิทธิการหักค่าลดหย่อนและจำนวนเงินได้สุทธิถึงเกณฑ์ที่ต้องเสียภาษีเงินได้บุคคลธรรมดา 
นายจ้างที่จ่ายเงินเดือนค่าจ้างให้แก่พนักงานหรือลูกจ้าง มีหน้าที่หักภาษีเงินได้หัก ณ ที่จ่าย พร้อมนำส่งภาษีให้กรมสรรพากรภายใน 7 วัน นับแต่สิ้นเดือนที่จ่ายเงิน พูดง่ายๆ ก็คือ ไม่เกินวันที่ 7 ของเดือนถัดไป หากยื่นแบบผ่าน www.rd.go.th ได้รับการขยายกำหนดเวลาออกไปอีก 8 วัน หรือไม่เกินวันที่ 15 ของเดือนถัดไป 
วิธีการคำนวณภาษีเงินได้บุคคลธรรมดา ให้นำเงินเดือน ค่าจ้าง หรือผลประโยชน์อื่นๆ (เช่น การใช้รถยนต์ประจำตำแหน่ง การได้บ้านพักอาศัยฟรี เป็นต้น) ที่ได้รับในรอบปีนั้นๆ มารวมคำนวณเป็นเงินได้พึงประเมิน เมื่อได้จำนวนเงินได้พึงประเมินทั้งปีแล้ว ให้หักออกด้วยค่าใช้จ่ายอัตราร้อยละ 40 ของเงินได้พึงประเมิน แต่รวมแล้วไม่เกิน 60,000 บาท หลังจากนั้นให้นำเงินที่เหลือหลังจากหักค่าใช้จ่าย หักออกด้วยค่าลดหย่อนตามสิทธิของผู้มีเงินได้นั้นๆ เหลือเท่าใดเป็นจำนวนเงินได้สุทธิ แล้วจึงนำเงินได้สุทธิมาคำนวณภาษีตามบัญชีอัตราภาษีเงินได้บุคคลธรรมดา ได้จำนวนภาษีต้องชำระทั้งหมด ทั้งนี้ จำนวนเงินได้สุทธิ 150,000 บาทแรก ได้รับยกเว้นภาษี หากมีจำนวนเงินได้สุทธิไม่เกิน 150,000 บาท ไม่มีภาษีต้องชำระแต่อย่างใด กรณีมีเงินได้สุทธิเกินกว่า 150,000 บาท ให้นำเงินได้สุทธิส่วนที่เกินกว่า 150,000 บาท ไปคำนวณภาษีตามบัญชีอัตราภาษีเงินได้บุคคลธรรมดา 
การหักภาษี ณ ที่จ่ายเพื่อนำส่งกรมสรรพากรในแต่ละครั้ง ให้นำจำนวนภาษีต้องชำระทั้งปี หารด้วยจำนวนครั้งที่จ่ายเงินเดือน ค่าจ้าง ก็จะได้จำนวนภาษีหัก ณ ที่จ่ายเมื่อจ่ายเงินแต่ละครั้ง ตัวอย่าง นาย A พนักงานบริษัท มีจำนวนภาษีเงินได้บุคคลธรรมดาต้องชำระทั้งปีเท่ากับ 1,200 บาท นายจ้างจ่ายเงินเดือน เดือนละครั้ง ต้องหักภาษี ณ ที่จ่ายแต่ละครั้งจำนวน 100 บาท (1,200/12) 
หากนายจ้างจ่ายเงินโบนัสในเดือน ธ.ค. 2557 ให้นาย A นายจ้างต้องคำนวณภาษีใหม่ โดยนำเงินเดือน ค่าจ้าง และโบนัสที่ได้จ่ายมารวมเป็นเงินได้พึงประเมินทั้งปี แล้วจึงหักค่าใช้จ่ายและค่าลดหย่อน ได้จำนวนเงินได้สุทธิเพื่อคำนวณภาษีต้องชำระทั้งจำนวน จำนวนภาษีต้องชำระจะมากกว่าภาษีที่คำนวณจาก เงินเดือน ค่าจ้าง ภาษีส่วนต่างที่เพิ่มขึ้นมาจาก เงินโบนัส นายจ้างต้องหักภาษี ณ ที่จ่ายเพิ่มเติมนอกเหนือจากภาษีของเงินเดือน ค่าจ้างที่ต้องนำส่งในเดือน ธ.ค. 2557 
นายจ้างสามารถช่วยพนักงาน ลูกจ้างที่ถูกหักภาษี ณ ที่จ่ายโดยการคิดคำนวณภาษีใหม่อีกครั้งใน เดือน ธ.ค. 2557 ว่าได้หักภาษี ณ ที่จ่ายถูกต้องครบถ้วนตามจำนวนภาษีต้องชำระในปีภาษี 2557 หรือไม่ หากหักภาษีเป็นจำนวนพอดีกับจำนวนภาษีต้องชำระทั้งหมดแล้ว เมื่อถึงเวลายื่นแบบเสียภาษี พนักงานและลูกจ้างไม่ต้องจ่ายภาษีเพิ่มเติมหรือขอคืนภาษี นอกจากนายจ้างจะช่วยพนักงานและลูกจ้างแล้ว ยังช่วยรัฐลดค่าใช้จ่ายในการดำเนินการคืนภาษีให้แก่ผู้เสียภาษีอีกด้วย พูดง่ายๆ ว่าไม่เสียเวลาและค่าใช้จ่ายทั้งผู้เสียภาษีและรัฐ 
การคิดคำนวณเพื่อหักภาษี ณ ที่จ่ายให้พอดี นายจ้างต้องพิจารณาเกี่ยวกับจำนวนเงินได้พึงประเมิน การหักค่าใช้จ่าย สิทธิการหักค่าลดหย่อนของพนักงานและลูกจ้าง จำนวนเงินได้สุทธิ 
บัญชีอัตราภาษีเงินได้บุคคลธรรมดา หากหักภาษี ณ ที่จ่ายพอดี ไม่ต้องชำระภาษีเพิ่มหรือขอคืน ก็จะไม่เป็นภาระแก่พนักงาน ลูกจ้าง สวัสดีครับ